Meer as 14 000 oortreders in komende maande kwytgeskeldRonald Lamola, minister van justisie, vroeër vandag gedurende die mediakonferensie. (Foto: Twitter) Pres. Cyril Ramaphosa het die amnestie en kwytskelding van 14 647 oortreders goedgekeur om Versoeningsdag te gedenk. Ronald Lamola, minister van justisie, het Maandagmiddag gedurende ŉ mediakonferensie in Pretoria gesê die proses sal onmiddellik begin en kan tot nege maande duur. Dit beteken dat oortreders wat in aanmerking kom in die komende maande volkome van hul vonnisse vrygespreek sal word. Lamola het dit wel duidelik gemaak dat slegs oortreders wat aan sekere kriteria voldoen van hul vonnisse kwytgeskeld sal word. Oortreders wat skuldig is aan seksuele misdrywe, moord, poging tot moord, gewapende rooftog, hoogverraad en terrorisme of enigiemand wat lewenslange tronkstraf opgelê is, sal dus nié by hierdie proses baat nie, het Lamola verduidelik. Kanya Cekeshe (Foto: Nhlanhla Phillips/ANA) Een van diegene wat wel hiervoor in aanmerking kom, is Kanya Cekeshe wat destyds skuldig bevind is op aanklag van openbare geweld en opsetlike saakbeskadiging toe hy ŉ polisievoertuig tydens die #FeesMustFall-betogings aan die brand gesteek het. Cekeshe is die enigste sogenaamde #FeesMustFall-aktivis wat steeds in aanhouding is en sal nou na verwagting spoedig op parool vrygelaat word. Volgens Lamola is die kwytskelding van vonnisse nie alleen eie aan Suid-Afrika nie aangesien lande soos Thailand, Ghana en Kenia dit as ŉ beleidsinstrument gebruik om die vonnisse van oortreders te verminder wat as rehabiliteerbaar geag word. “Die herintegrasie van oortreders terug in die samelewing is ŉ maatskaplike verantwoordelikheid. Ons doen ŉ beroep op die samelewing om met hierdie enkelinge versoen te raak,” het Lamola gesê.